Source: https://www.kohus.ee/et/ajakirjanikule/uudised/kolme-hukkunuga-avarii-pohjustamise-eest-moistetud-pikk-vangistus-jai-jousse
Timestamp: 2018-12-10 17:56:06+00:00
Document Index: 3725494

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ']

Kolme hukkunuga avarii põhjustamise eest mõistetud pikk vangistus jäi jõusse | Eesti kohtud
Kolme hukkunuga avarii põhjustamise eest mõistetud pikk vangistus jäi jõusse
Tartu Ringkonnakohus jättis täna muutmata Viru Maakohtu otsuse, millega tunnistati Jaan Piim (28) süüdi eelmise aasta juulis kolme hukkunuga avarii põhjustamises ja teda karistati 10-aastase vangistusega.
Kolmest kohtunikust koosnev ringkonnakohtu kolleegium ei rahuldanud süüdistatava kaitsja taotlust kvalifitseerida tegu ümber kergemaks ehk liiklusnõuete rikkumiseks ettevaatamatusest. Teise astme kohus ei nõustunud pärast kõigi tõendite uurimist süüdistatava ja tema kaitsja väitega, et liiklusõnnetuse tekkes oli süüdi libe teekate. Muude tõendite hulgas uuris ringkonnakohus Piima juhitud autoga kokku põrganud bussilt pärit videofaili. Sellelt on näha süüdistatava bravuurselt tormakas, kiirust juurde andev sõidustiil kõrvalteelt peateele, kus auto sõitis vasak külg ees vastassuunavööndisse ja toimus kokkupõrge bussiga. „Väita olemasoleva tõendusteabe põhjal, et süüdistatava juhitud sõiduki selline liikumistrajektoor toimus ootamatu libeduse tõttu, on ilmselgelt asjakohatu,“ seisab otsuses. Samuti ei pidanud ringkonnakohus põhjendatuks kaitsja taotlust vähendada Piimale mõistetud karistust, kuna tema teo ebaõigus on sedavõrd suur.
Ringkonnakohus nõustus kannatanu mittevaralise kahju nõude rahuldamist taotlenud prokuröriga, et lähedase inimese kaotus põhjustab korvamatuid kannatusi ja leina. Küll aga ei ole antud juhul asjaolud sedavõrd erandlikud, et võimaldaks senise kohtupraktika järgi õnnetuses hukkunud neiu lähedase taotletud 50 000-eurose kahju väljamõistmist. Nimelt juhinduvad kohtud mittevaralise kahju nõuete lahendamisel Riigikohtu varasemast seisukohast, mille järgi õigustavad lähedastele hüvitise maksmist üksnes erandlikud asjaolud. Riigikohtu seisukoha järgi õigustaks kahju hüvitamist esmajoones lähedase inimese ruumiline lähedus hukkunuga õnnetuse ajal, samuti hukkunud või raskelt vigastatud lähedase vigastuste või kannatuste nägemisest saadud hilisemad üleelamised. Varasemas kohtupraktikas on peetud põhjendatuks mittevaralise kahju väljamõistmisel olukorda, kus nähakse pealt lähedase inimese vägivaldset surma. Kuna taolised erandlikud asjaolud kannatanu hagi põhjendustes puuduvad, jättis maakohus ringkonnakohtu hinnangul nõude õigustatult rahuldamata.
Tänane otsus on vaidlustatav Riigikohtus 30 päeva jooksul.